[image: sigla_pmt_cmyk] ROMÂNIA
JUDEȚUL TIMIȘ
MUNICIPIUL TIMIȘOARA
DIRECȚIA ECONOMICĂ
Biroul Guvernanță Corporativă și Monitorizare Societăți,
Instituții și Servicii Publice
         NR. SC2023-8741/04.04.2023
Bd. C.D. Loga nr. 1, Timişoara, tel: +40 256 – 408.300, e-mail:steliana.stanciu@primariatm.ro


RAPORT DE SPECIALITATE
privind declanșarea procedurii de selecție a administratorului societății „UZINA ENERGIE SOLARĂ TIMIȘOARA S.R.L.” 

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind declanșarea procedurii de selecție a administratorului societății „UZINA ENERGIE SOLARĂ TIMIȘOARA S.R.L.” 
Având în vedere Hotărârea Consiliului Local al Municipiului Timișoara nr. 719/27.12.2022 privind înființarea societății „UZINA ENERGIE SOLARĂ TIMIȘOARA S.R.L.”;
Facem următoarele precizări:
Societatea „UZINA ENERGIE SOLARĂ TIMIȘOARA S.R.L.” este înregistrată la Oficiul Registrului Comerțului de pe lângă Tribunalul Timiș cu nr. J35/461/03.02.2023 fiind reprezentată de un administrator provizoriu desemnat pe o perioadă de patru luni de zile.
Ținând cont de normele de guvernanță corporativă, declanşarea procedurilor de selecţie pentru conducerea societăților la care unitatea administrativ-teritorială deține participații majoritare, se realizează, în conformitate cu prevederile HG nr. 722/2016 pentru aprobarea Normelor metodologice de aplicare a unor prevederi din OUG nr. 109/2011 privind guvernanţa corporativă a întreprinderilor publice, la data la care autoritatea publică tutelară emite actul administrativ în acest sens.
În cazul în care autoritatea publică tutelară propune candidaţi pentru funcţia de administrator, aceste propuneri sunt făcute în baza unei selecţii prealabile efectuate de o comisie formată din specialişti în recrutarea resurselor umane. Astfel, a fost aprobată componența Comisie de selecție prin HCL nr. 64/2021, modificată prin HCL 341/2022, care derulează întreaga procedură de selecție și propune candidații selectați în lista scurtă în vederea numirii pentru poziția de administrator, pe baza raportului final întocmit în acest scop.
Potrivit dispoziţiilor prevăzute la art. 1 din Anexa 1c la Hotărârea de Guvern nr. 722/2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice,  este necesară întocmirea scrisorii de așteptări, „care face parte din setul de documente obligatorii cu care începe procesul de selecţie a membrilor consiliului şi directorilor/membrilor directoratului pentru întreprinderile publice, document de lucru care conţine performanţele aşteptate de la organele de administrare şi conducere şi politica acţionariatului privind administrarea şi conducerea întreprinderii publice”.
Totodată, potrivit prevederilor art. 3, pct. 2, lit. c) din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice, actualizată, autoritatea publică tutelară are competenţa de a întocmi scrisoarea de aşteptări şi de a o publica pe pagina proprie de internet pentru a fi luată la cunoştinţă de candidaţii la postul de administrator înscrişi pe lista scurtă.
De asemenea, art. 8 din Anexa 1c din Hg nr. 722/2016 reglementează faptul că “forma finală a scrisorii de așteptări este aprobată de conducătorul autorității publice tutelare, prin ordin.”
În cazul societăţilor înfiinţate conform Legii nr. 31/1990, republicată, cu modificările şi completările ulterioare, care nu sunt organizate ca societăţi pe acţiuni, numărul administratorilor şi procedura de selecţie a acestora, precum şi constituirea unor comitete ale administratorilor sunt stabilite de autoritatea publică tutelară prin actul constitutiv al societăţilor respective. Astfel că, procedura anexată va fi inclusă în actul constitutiv al societății.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere prevederile legale expuse în prezentul raport, apreciem că Proiectul de hotărâre privind declanșarea procedurii de selecție a administratorului societății „UZINA ENERGIE SOLARĂ TIMIȘOARA S.R.L.”, îndeplinește condițiile pentru a fi supus dezbaterii și aprobării plenului consiliului local.

